**Vabilo na novinarsko konferenco ob začetku praznovanja Tavčarjevega leta**

Spoštovani predstavniki medijev,

vljudno vas vabimo na novinarsko konferenco ob začetku praznovanja Tavčarjevega leta, ki bo v torek, 7. marca 2023, ob 11. uri na Dvorcu Visoko v Poljanski dolini. Novinarske konference, na kateri bomo predstavili program praznovanja skozi vse leto, se bo kot častna pokroviteljica Tavčarjevega leta udeležila ministrica za kulturo dr. **Asta Vrečko**.

Kako je vsestranski visoški gospod zaznamoval svojo rojstno dolino, bo uvodoma povedal gostitelj **Milan Čadež**, župan občine Gorenja vas - Poljane, ki je bila pobudnica obeležitve 100-letnice smrti **Ivana Tavčarja**. Nato bo s slavnostnim nagovorom praznovanje Tavčarjevega leta uradno odprla ministrica za kulturo Republike Slovenije dr. Asta Vrečko, bogat in raznolik program, zbran v priložnostni letni programski knjižici, pa bo predstavila dr. **Urška Perenič**, predsednica programskega odbora vseslovenskega Tavčarjevega leta.

Tavčarjevo leto bo z bogatim in raznolikim programom prehodilo številne vijugaste in krožne poti pisateljevega življenja, ki se je razpenjalo med cesarskim mestom in Poljansko dolino, med ulicami in gozdovi, med knjigami in parlamentarnimi sejami. Da bo glas o Tavčarjevem letu segel karseda daleč, bo skrbela njegova ambasadorka, velika dramska in filmska igralka **Milena Zupančič**, ki se je v trajen spomin Slovencev zapisala kot Meta iz filmske adaptacije *Cvetja v jeseni*.

Vlada Republike Slovenije je prepoznala pomen tako osebnosti kot dela Ivana Tavčarja in leto 2023, ki predstavlja 100. obletnico njegove smrti, posvetila prav njemu. Slovenski velikan nam ni zapustil le pomembnih in brezčasnih književnih del, med katerimi izstopata zgodovinski roman *Visoška kronika* in povest *Cvetje v jeseni*, marveč je svojo dediščino gradil tudi z udejstvovanjem v politiki in pravu, ki ga je doštudiral na Dunaju. V času, ko je razpad Avstro-Ogrske pomenil možnost novega začetka in nove ureditve za številne narode, ki jih je monarhija združevala, je postal pomembna figura slovenskega javnega življenja – tudi kot ljubljanski župan in predsednik številnih društev. Morda je najbolj presenetljivo njegovo udejstvovanje na področju športa, predsednikovanje ljubljanskemu Sokolu in Klubu slovenskih biciklistov, prvi slovenski kolesarski organizaciji, na slikovitem posestvu svojega Dvorca Visoko pa je dal urediti celo prvo travnato teniško igrišče na območju Slovenije.